Diari Oficial de la Generalitat Valenciana


Sumari del DOGV 2870, del 15-11-1996 (1996/839984)

RESOLUCIÓ de 24 de gener de 1996 de la directora general de Qualitat Ambiental sobre declaració d'impacte ambiental.
--------------------------------------------------------------------------------------------------------------------

### Dades del document

Número de DOGV
:   2870

Data del DOGV
:   15-11-1996

Secció del DOGV
:   ALTRES DISPOSICIONS

Número del document
:   1996/839984


Data del document
:   24-01-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 24 de gener de 1996 de la directora general de Qualitat Ambiental sobre declaració d'impacte ambiental  
Vist l'expedient 147/95-AIA, sobre el projecte de Modificació núm. 3 de les Normes Subsidiàries del municipi de Vallada (La Costera), promogut per l'Ajuntament de Vallada.  
Vist que, amb data 16 de maig de 1995, l'Ajuntament de Vallada va presentar davant aquesta Conselleria el projecte de referència, junt al corresponent estudi d'impacte ambiental, fent constar que l'expedient es troba en fase d'exposició pública,  
Vist que, tal com preveu l'article 18 del Decret 162/90, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989 de 3 de març, d'Impacte Ambiental, s'ha efectuat consulta als següents organismes: Servei de Residus i Contaminació, Servei de Planificació de Recursos Hidrològics i Direcció Territorial de València, de la Conselleria de Medi Ambient; Direcció General de Patrimoni Artístic, de la Conselleria de Cultura; i Direcció General d'Interior, de la Conselleria d'Administració Pública, a fi que comunicaren les seues observacions sobre el projecte,   
Vist que, amb data 17 de juliol de 1995, va comunicar-se a l'Ajuntament de Vallada que, d'acord amb l'article 21 del Decret 162/1990, hauria de remetre's el resultat de l'exposició pública per a completar l'expedient. Igualment, es comuniquen les consultes realitzades, de les quals no s'ha rebut cap informe fins avui. A l'últim, es sol·licita que es complete l'estudi d'impacte ambiental pel que fa a l'explicació detallada de les diverses accions del projecte susceptibles de produir un impacte negatiu en el medi, com també la interferència d'aquestes accions sobre els factors ambientals més rellevants de la zona, establiment de mesures correctores i protectores, i presentació d'un programa de vigilància ambiental. En la reparació de deficiències s'hauran de tenir en compte els següents aspectes:  
- Risc d'inundació per raó de les aigües d'escorriment.  
- Solució donada als diferents tipus de residus generats.  
- Condicions que hauran de complir les aigües residuals que s'hi generen.  
- Condicions d'emissions atmosfèriques i nivells acústics.  
- Determinació de les mesures paisatgístiques que s'hi adoptaran.  
Vist que els informes emesos en la fase de consultes poden resumir-se en els següents apartats:  
a) Direcció General de Patrimoni Artístic  
En la zona afectada per la modificació es localitzen els jaciments de Els Horts, Cova del Cavall i Cova del Castell, per la qual cosa es considera que s'hauran d'incloure en les normes subsidiàries com a zones que s'han de protegir. Quant al patrimoni etnològic, no s'ha realitzat l'inventari en el terme municipal, per la qual cosa no pot afirmar-se que no s'hi trobe afectat cap bé.  
b) Direcció Territorial de Medi Ambient de València  
S'han omès les vies pecuàries, les quals hauran de considerar-se segons apareixen en el Projecte de Classificació en aquest terme municipal, aprovat per Ordre del Ministeri d'Agricultura i Pesca de data 27 de setembre de 1972 (BOE de 19 d'octubre de 1972 i BOP de 7 d'octubre de 1972).  
c) Servei de Residus i Contaminació  
El Pla Estratègic d'Infrastructures de Tractament de Residus Sòlids Urbans de la Comunitat Valenciana inclou Vallada dins de la Unitat de Gestió de la Ribera, la qual disposa d'una planta de tractament a Guadassuar i un abocador de deixalles a la Llosa de Ranes. En l'actualitat, es tracten els seus residus en aquesta planta correctament. No s'ha previst localitzar cap abocador d'inerts dins del municipi. S'hi indiquen les previsions urbanístiques que s'haurien d'incorporar a les normes i s'hi proposa la reserva de sòl per a la ubicació d'un abocador d'inerts al terme municipal.  
Vist que, amb data 5 de desembre de 1995, la Comissió Territorial d'Urbanisme de València va remetre a aquesta Conselleria l'estudi d'impacte ambiental de la modificació, l'esmentat estudi ha incorporat les condicions a les quals es referia l'escrit d'aquesta Conselleria de 17 de juliol de 1995,  
Vist que, amb data 4 de gener de 1996, va sol·licitar-se a l'Ajuntament de Vallada que remetera els certificats d'exposició pública i d'aprovació provisional del projecte i l'estudi d'impacte ambiental, a fi de continuar amb la tramitació de l'expedient,  
Vist que, amb data 11 de gener de 1995, l'Ajuntament de Vallada va remetre a aquesta Conselleria la documentació sol·licitada,  
Vist que l'estudi d'impacte ambiental, inclòs en l'expedient de la modificació puntual, ha estat exposat al públic, pel termini d'un mes, mitjançant anuncis de l'Ajuntament de Vallada publicats en el Butlletí Oficial de la Província, núm. 138, de 31 de maig de 1995, Diari Oficial de la Generalitat Valenciana, núm. 2539, de 28 de juny de 1995 i diari Las Provincias d'1 de juliol de 1995, sense que s'hi haja presentat cap al·legació, segons el certificat que consta en l'expedient.  
Atès que el projecte examinat té com a objecte el canvi de classificació d'un sector de 51.055 m2 de sòl no urbanitzable comú, el qual passaria a sòl urbanitzable d'ús industrial. Segons la documentació examinada, la justificació de la modificació es basa, d'una banda, en el suposat esgotament del sòl destinat a aquest ús en les vigents Normes -sòl que, si bé es troba ordenat, no ha estat urbanitzat, en part per causa de la necessitat de construir un nou pont sobre el Barranc de la Saladella (sector «B»)- i d'altra, a la conveniència de permetre la ubicació, en un indret relativament allunyat del nucli urbà, «d'indústries de major incidència en el medi», sense perjudici que la implantació d'activitats especialment nocives i perilloses estiga prohibida en tot el terme municipal,  
Atès que el nou sector de sòl urbanitzable es situa al costat del sector «C» d'igual ús, classificat segons les vigents normes subsidiàries, i junt a la carretera d'accés al nucli urbà. Tot i això, al nord del nou sector, entre aquest i l'esmentat sector «C», es manté una àrea de sòl no urbanitzable ocupada per edificacions de segona residència. Quant a les característiques actuals de la zona afectada, corresponen a una zona de cultius abancalats, sobre les terrasses del riu Cànyoles, sense que hi concórrega cap aspecte ambiental rellevant,   
Atès que la documentació examinada conté, entre altres, les següents determinacions:  
Primer: quant a l'evacuació d'aigües residuals, el sector disposarà d'una estació depuradora situada en l'àrea de cota inferior i per a la qual es reserva sòl. Des d'aquesta estació, un col·lector abocarà l'efluent depurat al riu Cànyoles. Per a la determinació de les característiques tècniques de la depuradora es tindrà en compte les limitacions a l'abocament d'efluents industrials al clavegueram establertes en les Normes i l'Ordenança d'Abocaments. Cada parcel·la haurà de depurar individualment en el cas que superen els límits màxims que permeten el tractament en la depuradora, d'acord amb les esmentades normes. En qualsevol cas, es preveu la depuració mitjançant un procés biològic de fangs activats per airejament prolongat.   
Segon: els límits a l'emissió de sorolls i vibracions seran els establerts en l'article 82 de les Normes i en l'Ordenança Municipal sobre el particular, basada en el model redactat per la Generalitat i la Federació Valenciana de Municipis i Províncies.  
Tercer: en el viari es reservarà espai per a allotjar contenidors on es podran dipositar tres tipus de residus, a fi de permetre la seua recollida selectiva. S'exigirà a les activitats que s'hi implanten la identificació del tipus de residus que s'ha d'evacuar i el càlcul del volum, com també, si s'escau, el certificat de compromís d'admissió dels residus generats expedit per la instal·lació de depòsit o tractament de residus.  
Igualment, la documentació examinada justifica la no afecció sobre jaciments arqueològics i la irrellevància del risc d'inundació per raó de les aigües d'escorriment, a més de proposar diverses mesures correctores per a reduir l'impacte del projecte.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del Reglament,  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li són aplicables,  
Atès que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental,  
Per tot això, fent ús de les facultats que tinc legalment atribuïdes, formule la següent declaració d'impacte ambiental  
Primer   
Estimar acceptable, només a l'efecte ambiental, el projecte de modificació núm. 3 de les Normes Subsidiàries del municipi de Vallada (La Costera), promogut pel seu ajuntament, després del previ compliment de les mesures correctores que s'assenyalen a continuació, a més de les incloses en l'estudi d'impacte ambiental del projecte, mentre no entren en contradicció amb aquelles:  
\* Els conductes de desguàs de cadascuna de les indústries que s'hi situen hauran d'incorporar una arqueta de registre de fàcil accés, condicionada per a mesurar els cabals que circulen, com també per a l'extracció de mostres.   
\* Els edificis destinats en més del 10% de la seua superfície edificable a l'ús d'oficina, comercial, industrial, taller o magatzem, comptaran amb serveis que permeten la recollida dels diferents tipus de residus que s'hi generen. Aquests serveis consistiran en contenidors o depòsits, dotats amb les mesures necessàries per a evitar contaminacions, emanacions, accidents i molèsties. No es permetrà l'emmagatzematge de residus a cel obert sense l'adopció de les mesures necessàries per a evitar qualsevol risc de contaminació.  
\* En qualsevol cas, i d'acord amb allò previst en l'apartat h) de l'annex II del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, d'Impacte Ambiental, el projecte d'urbanització del Pla Parcial que desenvolupe el sector de sòl apte per a urbanitzar industrial haurà de sotmetre's al tràmit d'estimació d'impacte ambiental.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 24 de gener de 1996.- La directora general de Qualitat Ambiental: Gloria Arnandis Boix.